ประธานสภาผู้แทนราษฎร เชื่อมั่นสภาจะไม่เป็นคลัสเตอร์ใหม่การระบาดของโรคโควิด-19
นายชวน หลีกภัย ประธานสภาผู้แทนราษฎร ย้ำว่า ได้บรรจุระเบียบวาระการประชุมในสัปดาห์นี้ไปแล้ว และได้ตรวจสอบข้อเท็จจริงกรณี ส.ว.ติดเชื้อโควิค-19 แล้ว ว่า ส.ว.รายดังกล่าวไม่ได้เข้าไปอยู่ภายในประชุม อีกทั้งสภามีมาตรการคุมเข้มการแพร่ระบาดของโควิด-19 อย่างเคร่งครัด ดังนั้น จึงสามารถเดินหน้าประชุมสภาผู้แทนราษฎรในวันที่ 30 มิถุนายน และ 1 กรกฎาคมนี้ได้ ซึ่งระเบียบหรือประกาศในราชกิจจานุเบกษาที่พึ่งออกมาไม่ได้มีผลกระทบกับการประชุมสภาผู้แทนราษฎร เพราะก่อนหน้านี้ ศบค. เคยแจ้งแล้วว่าสภาสามารถจัดการประชุมได้ตลอดสมัย ส่วนกรณีที่มีบางจังหวัดออกมาตรการเรื่องของการกักตัวนั้นต้องดูรายละเอียดเป็นรายจังหวัด ซึ่งแม้ ส.ส.บางรายจะเกิดความกังวลใจต่อกรณีนี้แต่ทุกคนต้องทำหน้าที่ต่อไป เช่นเดียวกับกรณีการประชุมคณะกรรมาธิการอาจจะงดประชุมได้ 1- 2 สัปดาห์ แต่จากนั้นต้องกลับมาทำงานเหมือนเดิม โดยทุกคนต้องยอมรับความจริงให้ได้ว่าโควิด-19 จะยังอยู่ไปอีกนาน ดังนั้นต้องปรับตัวและปรับเปลี่ยนการทำงานเพื่อให้งานไม่สะดุดสำหรับกรณีที่มีข้าราชการของสภาออกมาวิจารณ์ผ่านโซเชียลว่า สภาอาจเป็นคลัสเตอร์ใหม่ของการระบาดนั้น ประธานสภาผู้แทนราษฎร กล่าวว่า ขอให้ข้าราชการทุกคนอดทนและอย่าท้อแท้กับปัญหา ซึ่งที่ผ่านมาเจ้าหน้าที่สภาส่วนใหญ่ทำงานอยู่บ้านอาจมีบางส่วนที่ต้องทำงานหนัก แต่ต้องไม่ลืมว่า ทุกคนมีเงินเดือนมีหลักประกันเดือดร้อนน้อยกว่าประชาชนที่หาเช้ากินค่ำ ดังนั้นต้องอดทนและดูแลตัวเอง